b'\n_START_ARTICLE_\nVynas\n_START_PARAGRAPH_\nVynas (lot. Vinum ) \xe2\x80\x93 nat\xc5\xabralus alkoholinis g\xc4\x97rimas. Stiprumas 9-14\xc2\xa0%, Gruzijos ir Kretos kar\xc5\xa1tu b\xc5\xabdu raugint\xc5\xb3 vyn\xc5\xb3 \xe2\x80\x93 iki 16\xc2\xa0%. Gaminamas fermentuojant vynuogi\xc5\xb3 sultis, kartais su spirito priedais._NEWLINE_\xc4\xae vyn\xc4\x85 pana\xc5\xa1\xc5\xabs g\xc4\x97rimai gaunami fermentuojant kit\xc5\xb3 vaisi\xc5\xb3 ir uog\xc5\xb3 sultis (vaisinis vynas), medaus tirpal\xc4\x85 (midus). Lietuvoje obuoli\xc5\xb3 vynu vadinamas sidras \xe2\x80\x93 g\xc4\x97rimas i\xc5\xa1 raugint\xc5\xb3 obuoli\xc5\xb3 sul\xc4\x8di\xc5\xb3. Ry\xc5\xbei\xc5\xb3 vynu kartais vadinama sak\xc4\x97, nors pagal gaminimo b\xc5\xabd\xc4\x85 ji yra pana\xc5\xa1esn\xc4\x97 \xc4\xaf al\xc5\xb3._NEWLINE_I\xc5\xa1 kai kuri\xc5\xb3 vyno r\xc5\xab\xc5\xa1i\xc5\xb3 gaminami likeriai, o distiliuojant vyn\xc4\x85, gaunamas konjakas, armanjakas ir kitos brend\xc5\xbeio r\xc5\xab\xc5\xa1ys.\n_START_SECTION_\nIstorija\n_START_PARAGRAPH_\nArcheologini\xc5\xb3 radini\xc5\xb3, rodan\xc4\x8di\xc5\xb3 vyno gamyb\xc4\x85, rasta Gruzijos ir Irano teritorijose, jie datuojami 6-5 t\xc5\xabkst. met\xc5\xb3 prie\xc5\xa1 Krist\xc5\xb3. Ma\xc5\xbedaug 3 t\xc5\xabkst. met\xc5\xb3 prie\xc5\xa1 Krist\xc5\xb3 Artim\xc5\xb3j\xc5\xb3 Ryt\xc5\xb3, \xc5\xa0umer\xc5\xb3 ir Egipto civilizacijose randama vynuogi\xc5\xb3 auginimo \xc5\xbeenkl\xc5\xb3. Vynas pirm\xc4\x85 kart\xc4\x85 minimas Egipto ra\xc5\xa1ytin\xc4\x97je istorijoje, nes ten jis vaidino svarb\xc5\xb3 vaidmen\xc4\xaf ceremonijose. 2-1 t\xc5\xabkst. met\xc5\xb3 prie\xc5\xa1 Krist\xc5\xb3 vyndaryst\xc4\x97s \xc5\xbeenkl\xc5\xb3 randama ir senov\xc4\x97s Kinijoje. _NEWLINE_Vynas nuolat buvo vartojamas antikin\xc4\x97s Graikijos ir Romos civilizacijose. Graikai tur\xc4\x97jo vyno diev\xc4\x85 Dionis\xc4\x85, vynas da\xc5\xbenai minimas Homero ir Eschilo k\xc5\xabriniuose. Dauguma \xc5\xa1iuolaikini\xc5\xb3 Vakar\xc5\xb3 Europos vyndaryst\xc4\x97s region\xc5\xb3 i\xc5\xa1lik\xc4\x99 nuo Romos imperijos laik\xc5\xb3, kai buvo i\xc5\xa1pl\xc4\x97totos vyndaryst\xc4\x97s technologijos, sukurtos statin\xc4\x97s, skirtos vyno laikymui ir perve\xc5\xbeimui, \xc5\xbeinoma daug vynuogi\xc5\xb3 veisli\xc5\xb3, j\xc5\xb3 auginimo b\xc5\xabd\xc5\xb3._NEWLINE_Viduram\xc5\xbei\xc5\xb3 Europoje vyndaryst\xc4\x99 r\xc4\x97m\xc4\x97 ba\xc5\xbeny\xc4\x8dia, kuri pati vyn\xc4\x85 naudojo mi\xc5\xa1i\xc5\xb3 metu ir laik\xc4\x97 j\xc4\xaf civilizuotu bei krik\xc5\xa1\xc4\x8dioni\xc5\xa1ku, o al\xc5\xb3 - barbari\xc5\xa1ku ir pagoni\xc5\xa1ku g\xc4\x97rimu, kai kuriose vietov\xc4\x97se netgi draud\xc5\xbeiamu .\n_START_SECTION_\nRagavimas\n_START_PARAGRAPH_\nVyno skon\xc4\xaf lemian\xc4\x8dios chemin\xc4\x97s med\xc5\xbeiagos yra pana\xc5\xa1ios ar identi\xc5\xa1kos toms, kurios lemia vaisi\xc5\xb3, dar\xc5\xbeovi\xc5\xb3 ar prieskoni\xc5\xb3 skon\xc4\xaf. Vyno skonis susideda i\xc5\xa1 sud\xc4\x97tingo organini\xc5\xb3 molekuli\xc5\xb3, esan\xc4\x8di\xc5\xb3 vynuog\xc4\x97se ar vyne mi\xc5\xa1inio, pvz., esteri\xc5\xb3. Skon\xc4\xaf nulemia vynuogi\xc5\xb3 veisl\xc4\x97 bei vyndaryst\xc4\x97s b\xc5\xabdas (pvz., brandinimas \xc4\x85\xc5\xbeuolo statin\xc4\x97se vynui suteikia \xc5\xa1okolado, vanil\xc4\x97s ar kavos prieskon\xc4\xaf). Vyno saldum\xc4\x85 lemia cukraus, likusio jame po fermentacijos, kiekis \xe2\x80\x93 nat\xc5\xabraliai vynas be cukraus yra r\xc5\xabg\xc5\xa1tus. Ma\xc5\xbeai cukraus turintis vynas vadinamas \xe2\x80\x9esausu\xe2\x80\x9c.\n_START_SECTION_\nPavadinimai ir \xc5\xbeenklinimai\n_START_PARAGRAPH_\nAuk\xc5\xa1tesn\xc4\x97s kokyb\xc4\x97s vynai paprastai \xc4\xafvardijami pagal 2 pagrindinius elementus \xe2\x80\x93 vynuogi\xc5\xb3 veisl\xc4\x99 (pvz., Pinot, Chardonnay, Merlot) arba pagaminimo vietov\xc4\x99 (pvz., Bordeaux, Rioja, Chianti). Europoje paprastai vynas \xc4\xafvardijamas pagal abu \xc5\xa1iuos elementus. Ne Europos \xc5\xa1ali\xc5\xb3 vynai da\xc5\xbeniau \xc4\xafvardijami pagal vynuogi\xc5\xb3 r\xc5\xab\xc5\xa1\xc4\xaf, ta\xc4\x8diau vis labiau plinta ir \xc5\xbeym\xc4\x97jimas pagal vietov\xc4\x99 (pvz., Napa Valley, Barossa Valley, Willamette Valley, Cafayate, Marlborough, Walla Walla). _NEWLINE_Daugeliu atvej\xc5\xb3 regiono pavadinim\xc4\x85 galima naudoti tik tuomet, kai vynas pagamintas tam regionui valstyb\xc4\x97s nustatytos tvarkos. D\xc4\x97l to daugelis region\xc5\xb3 \xc4\xafvardijim\xc5\xb3 (Bordeaux, Rioja, Mosel, Chianti) rei\xc5\xa1kia ne tik geografin\xc4\x99 vyno pagaminimo vietov\xc4\x99, bet ir to vyno stili\xc5\xb3. \xc5\xa0ie valstyb\xc4\x97s reglamentuojami pavadinimai vadinami apeliacija._NEWLINE_Kai kuri\xc5\xb3 mai\xc5\xa1yt\xc5\xb3 vyn\xc5\xb3 pavadinimai yra registruoti prek\xc4\x97s \xc5\xbeenklai (pvz., Meritage).\n_START_SECTION_\nVynas ir religija\n_START_PARAGRAPH_\nIslamas vyno, kaip ir kit\xc5\xb3 alkoholini\xc5\xb3 g\xc4\x97rim\xc5\xb3, vartojim\xc4\x85 draud\xc5\xbeia. Ta\xc4\x8diau vynas ir jo vartojimas yra sud\xc4\x97tin\xc4\x97 judaizmo ir jud\xc4\x97j\xc5\xb3 papro\xc4\x8di\xc5\xb3 dalis, tad vynas privalo b\xc5\xabti ko\xc5\xa1erinis, tai yra specialiai paruo\xc5\xa1tas. Krik\xc5\xa1\xc4\x8dionyb\xc4\x97je, vynas yra b\xc5\xabtina eucharistijos dalis.\n_START_SECTION_\nDid\xc5\xbeiausi vyno gamintojai\n_START_PARAGRAPH_\nJT maisto ir \xc5\xbeem\xc4\x97s \xc5\xabkio organizacijos duomenimis, 2005 m. did\xc5\xbeiausia vyno gamintoja pasaulyje yra Pranc\xc5\xabzija (5,3 mln. ton\xc5\xb3), j\xc4\x85 seka Italija (5 mln.), Ispanija (3,9 mln.), JAV (2,2 mln.), Argentina (1,5 mln.), Kinija (1,3 mln.), Australija (1,3 mln.), Piet\xc5\xb3 Afrikos Respublika (1,2 mln.), Vokietija (1 mln.), \xc4\x8cil\xc4\x97 (0,8 mln.) ir Portugalija (0,6 mln. ton\xc5\xb3)._NEWLINE_Pagal eksporto rinkos dal\xc4\xaf, 2003 m. pirmavo Pranc\xc5\xabzija (22\xc2\xa0% pasaulin\xc4\x97s vyno eksporto rinkos), Italija (20\xc2\xa0%), Ispanija (16\xc2\xa0%), Australija (8\xc2\xa0%), \xc4\x8cil\xc4\x97 (6\xc2\xa0%), JAV (5\xc2\xa0%), Portugalija (4\xc2\xa0%), Vokietija (4\xc2\xa0%).\n_START_SECTION_\nVynuogi\xc5\xb3 veisl\xc4\x97s\n_START_PARAGRAPH_\nPlatesn\xc4\x97 informacija straipsnyje Vynuogi\xc5\xb3 veisl\xc4\x97s_NEWLINE_Vynuog\xc4\x97s auginamos piet\xc5\xb3 ir \xc5\xa1iaur\xc4\x97s pusrutuliuose, tarp 30 ir 50 platumos laipsni\xc5\xb3. _NEWLINE_Vynas paprastai gaminamas i\xc5\xa1 europin\xc4\x97s vynuogi\xc5\xb3 r\xc5\xab\xc5\xa1ies Vitis vinifera vienos ar keli\xc5\xb3 veisli\xc5\xb3. Taip pat vynui naudojamos ir kitos vynuogi\xc5\xb3 r\xc5\xab\xc5\xa1ys bei hibridai. Kartais vynas gaunamas i\xc5\xa1 \xc5\xa0iaur\xc4\x97s Amerikos vynuogi\xc5\xb3 r\xc5\xab\xc5\xa1i\xc5\xb3 Vitis labrusca, Vitis aestivalis, Vitis rupestris, Vitis rotundifolia ir Vitis riparia, nors jos paprastai auginamos maistui ir sultims. _NEWLINE_Daugumoje pasaulio vynuogyn\xc5\xb3 auga skiepytos vynuog\xc4\x97s \xe2\x80\x93 europin\xc4\x97s vynuog\xc4\x97s (Vinifera) \xc4\xafskiepytos \xc4\xaf \xc5\xa0iaur\xc4\x97s Amerikos vynuogi\xc5\xb3 \xc5\xa1aknis. Tai daroma, nes europin\xc4\x97s vynuog\xc4\x97s uogos laikomos tinkamesn\xc4\x97mis vynui, ta\xc4\x8diau \xc5\xa0iaur\xc4\x97s Amerikos vynuogi\xc5\xb3 r\xc5\xab\xc5\xa1ys yra atsparios filokserai (Daktulosphaira vitifoliae). \xc4\x8cil\xc4\x97 ir Argentina - vienintel\xc4\x97s \xc5\xa1alys, kuriose n\xc4\x97ra filokseros ir tod\xc4\x97l vynuog\xc4\x97s neskiepijamos.'